তিনি রইলেন। ফুটবলশিল্পও বেঁচে রইল। মঙ্গলবার সেন্ট পিটার্সবার্গে ম্যাচের ১৪ মিনিটে ফুটবলবিশ্ব আবারও দেখল তাঁর শিল্প।  
বানেগার বাড়ানো প্রায় ১৫ গজের পাস তাঁর কাঁধে এসে পড়ার পর লিওনেল মেসি সেটা দেখলেন। বাঁ পায়ের ঊরুতেই সেই বল যেন আটকে গেল। বল নামালেন, এবং ডানপায়ের একটা টোকা। সেন্ট পিটার্সবার্গে ৬৪ হাজার দর্শকের আবেগের এক বিস্ফোরণ। ভিআইপি বক্সে বসে থাকা দিয়েগো মারাদোনার চোখের জলে যেন তারই প্রতিফলন।
গ্রুপ লিগে দু’নম্বর দল হিসাবে চার পয়েন্ট নিয়ে শেষ ষোলোয় আর্জেন্তিনা। আগামী শনিবার প্রতিপক্ষ ফ্রান্স। শেষ ম্যাচে আইসল্যান্ডকে ২-১ গোলে হারিয়ে গ্রুপ শীর্ষে থেকেই প্রি কোয়ার্টার ফাইনালে পৌঁছে গেল ক্রোয়েশিয়া। আগামী রবিবার ডেনমার্কের বিরুদ্ধে নামবেন মদ্রিচ’রা।
‘ঈশ্বর’ বললেন, মঙ্গলবার ঈশ্বর তাঁদের সঙ্গে ছিলেন। লিওনেল মেসি ম্যাচের পর বলেছেন, ‘‘জয় আমাদের প্রাপ্য ছিল। আমরা শেষ মুহূর্ত পর্যন্ত লড়াই করেছি। জেতার আত্মবিশ্বাস নিয়েই মাঠে নেমেছিলাম আজ। আশা করব, সমস্ত আর্জেন্তিনা আজ আমাদের পাশে ছিল এবং বিশ্বকাপ জুড়ে থাকবে। প্রত্যেক সমর্থককে ধন্যবাদ জানাচ্ছি।’’ স্বাভাবিকভাবেই উচ্ছ্বসিত জয়ের গোলদাতা মার্কোস রোহো। ম্যাচের পর বলেছেন, ‘‘বিরতিতে লিও আমাদের বলেছিল লড়াই না ছাড়তে। প্রয়োজনে ও-ও গোল করবে।’’ এই ম্যাচ জেতার জন্য মেসির একাগ্রতা দেখে মুগ্ধ ফুটবলবিশ্বও। প্রাক্তন তারকা রিও ফার্ডিনান্ড বলেছেন, ‘প্রথমার্ধে মেসি ম্যাজিক দেখে মনে হয়েছিল আজ জেতার জন্য ওরা বদ্ধপরিকর। দ্বিতীয়ার্ধে সেই গতিটা ছিল না। কিন্তু এই জয় আর্জেন্তিনার দলীয় সংহতি বাড়িয়ে দেবে।’’ দিদিেয় দেশঁ কি মঙ্গলবারের রাতের মেসিকে দেখলেন? বোধহয় তিনিও এবার চিন্তায় থাকবেন!